Sklep VIII R 21/2005
Sodna praksa Vrhovnega sodišča, 2005-05-27

SOCIALNO ZAVAROVANJE - CIVILNO PROCESNO PRAVO

spor o pristojnosti - stvarna pristojnost - prostovoljno zdravstveno zavarovanje

Ker je ob uveljavitvi ZDSS-1 s 1.1.2005 postopek tekel pred okrajnim sodiščem, ostaja navedeno sodišče v zadevi pristojno za odločanje tako glede na veljavno ureditev stvarne pristojnosti v sporih iz prostovoljnega zdravstvenega zavarovanja od 1.1.2005 dalje, kot glede na določbe 88. člena ZDSS-1.

Za odločanje v tej zadevi je stvarno pristojno Okrajno sodišče v Šmarju pri Jelšah.

Tožeča stranka je pri Okrajnem sodišču v Šmarju pri Jelšah zoper toženca vložila predlog za izvršbo na podlagi verodostojne listine. Zoper sklep o dovolitvi izvršbe z dne 19.8.2004 je toženec ugovarjal. Zato je sodišče s sklepom z dne 7.10.2004 sklep o izvršbi razveljavilo in sklenilo, da se bo postopek o zahtevku nadaljeval v pravdi. Ob ugotovitvi, da je predmet spora plačilo zapadlih premij individualnega prostovoljnega zdravstvenega zavarovanja, se je dne 14.1.2005 Okrajno sodišče v Šmarju pri Jelšah s sklepom izreklo za stvarno nepristojno in zadevo odstopilo v reševanje Delovnemu in socialnemu sodišču v Ljubljani, kot stvarno in krajevno pristojnemu sodišču.

Delovno in socialno sodišče v Ljubljani pristojnosti ni sprejelo z obrazložitvijo, da od 1.1.2005 dalje ni več stvarno pristojno za ruševanje sporov iz prostovoljnih socialnih zavarovanj in dne 18.4.2005 predlagalo Vrhovnemu sodišču Republike Slovenije, da odloči v sporu o pristojnosti.

Za odločanje v tej zadevi je pristojno Okrajno sodišče v Šmarju pri Jelšah.

Na podlagi določb 2. alinee 2. točke 5. člena Zakona o delovnih in socialnih sodiščih (ZDSS (1994) - Ur. l. RS, št. 19/94 in 20/98) je bila do 31.12.2004 v sporih v zvezi s prostovoljnim zdravstvenim zavarovanjem, med katere se uvrščajo tudi spori o plačilu premij za to zavarovanje, pristojno delovno in socialno sodišče v socialnem sporu. V skladu z določbami 7. člena Zakona o delovnih in socialnih sodiščih (ZDSS-1, Ur. l. RS, št. 2/04), ki je začel veljati 1.1.2005, delovno in socialno sodišče za spore iz prostovoljnega zdravstvenega zavarovanja, vključno s spori o plačilu premij za to zavarovanje, ni več stvarno pristojno. Spor o plačilu premije prostovoljnega zdravstvenega zavarovanja je po svoji naravi premoženjski spor v smislu določb 1. člena Zakona o pravdnem postopku (ZPP - Ur. l. RS, št. 36/04), za katerega je v skladu z določbami ZPP stvarno pristojno sodišče splošne pristojnosti.

ZDSS-1 v 88. členu ureja pristojnost sodišča v zadevah v zvezi s prostovoljnim dodatnim pokojninskim in prostovoljnim zdravstvenim zavarovanjem v prehodnem obdobju tako, da se v sporih, začetih do uveljavitve tega zakona, postopki nadaljujejo pred sodišči, pred katerimi tečejo ob njegovi uveljavitvi. Pristojnost sodišča splošne pristojnosti ali socialnega sodišča v tej zadevi je torej odvisno od tega, pred katerim sodiščem je postopek tekel ob uveljavitvi ZDSS-1, torej 1.1.2005.

Sklep Okrajnega sodišča v Šmarju pri Jelšah, opr. št. P 193/2004 z dne 14.1.2005, s katerim se je sodišče izreklo za stvarno nepristojno, je postal pravnomočen 23.2.2005. Ker v skladu s 1.

odstavkom 23. člena ZPP sodišče, ki se je v zadevi izreklo za stvarno nepristojno, odstopi zadevo pristojnemu sodišču na podlagi pravnomočnega sklepa, se šteje, da je v obravnavani zadevi postopek vse do 23.2.2005 tekel pred Okrajnim sodiščem v Šmarju pri Jelšah. Ob uveljavitvi ZDSS-1 s 1.1.2005 je torej postopek tekel pred navedenim sodiščem, ki ostaja stvarno pristojno za odločanje v tej zadevi tako glede na veljavno ureditev stvarne pristojnosti v sporih iz prostovoljnega zdravstvenega zavarovanja od 1.1.2005 dalje, kot glede na določbe 88. člena ZDSS-1.

Glede na povedano je sodišče na podlagi določb 2. odstavka 25. člena ZPP odločilo, da je za odločanje v tej zadevi stvarno pristojno Okrajno sodišče v Šmarju pri Jelšah, ki je v zadevi istočasno tudi krajevno pristojno.

ZDSS-1 člen 7. ZDSS člen 88.ZPP člen 1, 25, 25/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.